WhatsApp slaan vure dood oor nuwe beleid(Foto: Justin Sullivan/Getty Images) WhatsApp het vandeesweek vure doodgeslaan nadat gebruikers die afgelope week hul misnoeë te kenne gegee het oor dié diens se nuwe beleid met betrekking tot die inwin van hul persoonlike inligting. “Ons kan nie jou private boodskappe sien of oproepe hoor nie en Facebook ook nie,” het die gewilde boodskapdiens verseker nadat talle gebruikers gedreig het om van alternatiewe dienste gebruik te maak. WhatsApp het nou weer benadruk dat hy geen rekord hou van wie almal boodskappe op dié platform stuur of wie bel nie. “Ons kan nie jou gedeelde ligging sien nie en Facebook ook nie.” ’n Herrie het gevolg nadat dit bekend geword het dat Facebook beoog om WhatsApp te gebruik om ŉ inkomste te verdien deur ondernemings toe te laat om sy klante via die platform te kontak en produkte selfs regstreeks aan hulle te verkoop. Sou gebruikers nié die beleid aanvaar nie, sal hulle nie meer belangrike funksies van dié app kan gebruik nie. Volgens WhatsApp bied hy bloot aan ondernemings die opsie om veilige dienste van Facebook te gebruik om WhatsApp-boodskappe met hul klante te bestuur, vrae te beantwoord en nuttige inligting soos koopbewyse aan te stuur. “Of jy nou telefonies, per e-pos of WhatsApp met ŉ onderneming kommunikeer, die ontvanger van die boodskap kan sien wat jy sê en kan dié inligting vir sy eie bemarkingsdoeleindes gebruik, wat advertensies op Facebook kan insluit.” Adam Mosseri, hoof van Instagram, sê “baie vals inligting” rakende WhatsApp se nuwe beleid word versprei. “Die beleid beïnvloed op geen manier die privaatheid van gebruikers se boodskappe met vriende of familie nie,” sê Mosseri. Ander platforms soos Telegram beleef intussen ’n toename in gebruikers wat by dié platforms aansluit. Pavel Durov, Russies gebore stigter van Telegram, het Dinsdag gesê 25 miljoen nuwe gebruikers het in die afgelope 72 uur by dié app aangesluit. Telegram het sedert begin Januarie meer as 500 miljoen aktiewe maandelikse gebruikers. “Mense wil nie meer hul privaatheid verruil vir gratis dienste nie,” meen Durov. Maroela Media het vroeër berig ander platforms soos Telegram blyk egter nie ŉ foutlose alternatief te bied nie. Kenners met wie Maroela Media gesels het, sê WhatsApp se nuwe beleid hou geen noemenswaardige gevolge vir gebruikers in nie, veral omdat die inhoud van boodskappe steeds privaat is.